**ПРЕДЛОГ ЗАКОНА О ПОТВРЂИВАЊУ**

**МЕМОРАНДУМА О РАЗУМЕВАЊУ ИЗМЕЂУ МИНИСТАРСТВА СПОЉНИХ ПОСЛОВА РЕПУБЛИКЕ СРБИЈЕ И МИНИСТАРСТВА СПОЉНИХ ПОСЛОВА И МЕЂУНАРОДНЕ САРАДЊЕ РЕПУБЛИКЕ ИТАЛИЈЕ О ЗАПОШЉАВАЊУ ЧЛАНОВА ПОРОДИЦА ДИПЛОМАТСКОГ, КОНЗУЛАРНОГ И АДМИНИСТРАТИВНО – ТЕХНИЧКОГ ОСОБЉА**

**Члан 1.**

Потврђује се Меморандум о разумевању између Министарства спољних послова Републике Србије и Министарства спољних послова и међународне сарадње Републике Италије о запошљавању чланова породица дипломатског, конзуларног и административно – техничког особља, потписан у Риму, 1. априла 2021. године, у оригиналу на српском и италијанском језику.

**Члан 2.**

Текст Меморандума у оригиналу на српском језику гласи:

**МЕМОРАНДУМ О РАЗУМЕВАЊУ**

**ИЗМЕЂУ МИНИСТАРСТВА СПОЉНИХ ПОСЛОВА РЕПУБЛИКЕ СРБИЈЕ И МИНИСТАРСТВА СПОЉНИХ ПОСЛОВА И МЕЂУНАРОДНЕ САРАДЊЕ**

**РЕПУБЛИКЕ ИТАЛИЈЕ О ЗАПОШЉАВАЊУ**

**ЧЛАНОВА ПОРОДИЦА ДИПЛОМАТСКОГ, КОНЗУЛАРНОГ И АДМИНИСТРАТИВНО-ТЕХНИЧКОГ ОСОБЉА**

Министарство спољних послова Републике Србије и Министарство спољних послова и међународне сарадње Републике Италије, у даљем тексту „Стране“,

у жељи да потпишу Меморандум о разумевању у циљу олакшавања запошљавања чланова породица дипломатског, конзуларног и административно - техничког особља дипломатских и конзуларних мисија земље пошиљаоца на територији земље пријема,

споразумеле су се о следећем:

**Члан 1**

**Предмет**

1. Стране ће примењивати принцип реципроцитета у издавању дозвола за обављање радне делатности за чланове породица дипломатског, конзуларног и административно-техничког особља дипломатских и конзуларних мисија земље пошиљаоца на територији земље пријема, уз поштовање закона и прописа Републике Србије и Републике Италије, као и норми међународног права које су на снази и када је реч о италијанској страни, обавеза које произилазе из чланства Италије у Европској Унији.

**Члан 2**

**Област примене**

1. Члановима породице који су нотификовани као чланови породице који живе у истом домаћинству са дипломатским, конзуларним или административно-техничким службеником дипломатских и конзуларних мисија биће дозвољено да обављају самосталну радну делатност или да се запосле код послодавца на територији земље пријема, у складу са одредбама овог меморандума о разумевању, а на основу принципа реципроцитета, ограничено на период у коме испуњавају услов да су чланови породице у смислу члана 37, ставови 1 и 2, Конвенције о дипломатским односима, потписане у Бечу, 18. априла 1961. године, члана 46 Конвенције о конзуларним односима, потписане у Бечу, 24. априла 1963. године.

2. Ова привилегија се неће примењивати на чланове породица локално запосленог особља дипломатских и конзуларних мисија.

**Члан 3**

**Процедура добијања дозволе**

1. Дипломатска мисија земље пошиљаоца нотификоваће вербалном нотом Дипломатском протоколу Министарства спољних послова земље пријема, име члана породице који је примио понуду за посао коју намерава да прихвати, укључујући и кратак опис наведене делатности.

2. Након провере да су испуњене одредбе наведене у овом меморандуму о разумевању, Дипломатски протокол Министарства спољних послова земље пријема потврдиће пријем горе наведене вербалне ноте, истовремено шаљући обавештење о сагласности за отпочињање поступка заснивања радног односа. У том случају, члан породице задржава личну карту издату од стране Дипломатског протокола Министарства спољних послова земље пријема.

3. У случају да члан породице жели да започне нову радну делатност или да обнови раније окончану радну делатност којом је престао да се бави, дипломатска мисија ће извршити нову нотификацију у смислу тачке 1.

**Члан 4**

**Примена локалних законских прописа**

1. Чланови породице који су добили дозволу за почетак радне делатности биће подвргнути важећим прописима земље пријема у вези са питањима која произилазе из те делатности у области опорезивања, социјалне сигурности и радних односа. Неће постојати ограничења у погледу природе или типа делатности, осим уставних и ограничења која произилазе из правног поретка земље пријема.

2. За радне и професионалне делатности за које се траже посебне квалификације, члан породице ће се придржавати прописа који регулишу обављање таквих делатности у земљи пријема.

3. Овај меморандум о разумевању не подразумева признавање стручних квалификација нити школских диплома између две државе.

4. У погледу питања која се односе на овај члан, примењују се закони и прописи Републике Србије и Републике Италије, као и билатерални и мултилатерални споразуми који су на снази између две државе.

**Члан 5**

**Имунитет**

1. Уколико чланови породице који обављају радне делатности у складу са овим меморандумом уживају имунитет у оквиру јурисдикције земље пријема у складу са Бечком конвенцијом о дипломатским односима, Бечком конвенцијом о конзуларним односима или другим међународним споразумом, чланови породице неће уживати имунитет од грађанско-правне и управне јурисдикције, нити од извршења грађанско-правних и управних пресуда или одлука за дела почињена приликом обављања горе наведених радних делатности.

**Члан 6**

**Ограничења за издавање дозволе**

1. Дозвола за обављање делатности у земљи пријема истиче оног тренутка када кориснику престане статус члана породице и биће издата на период који не може бити дужи од трајања мисије дипломатског, конзуларног или административно-техничког члана особља дипломатских и конзуларних мисија.

2. Дозвола ће бити издата уколико обављање делатности није условљено држављанством земље пријема. Дозвола се неће одобрити лицима која су незаконито радила у земљи пријема или су прекршила законе или прописе из области пореског система и социјалне сигурности. Дозвола такође може бити ускраћена из разлога који се тичу националне безбедности.

**Члан 7**

**Трошкови**

1. Стране ће спроводити активности предвиђене Меморандумом о разумевању у оквирима сопствених финансијских средстава без додатних трошкова по редован буџет Републике Србије и Републике Италије.

**Члан 8**

**Разлике у тумачењу**

1. Све разлике у тумачењу или примени овог меморандума о разумевању решаваће се у пријатељском духу путем непосредних консултација и преговора између страна.

**Члан 9**

**Ступање на снагу, измене и трајање**

1. Овај меморандум о разумевању ступа на снагу (30) тридесет дана од датума пријема последње дипломатске ноте којом се потврђује да су испуњене неопходне унутрашње процедуре за ступање на снагу овог меморандума.

2. Стране могу изменити овај меморандум о разумевању писаним путем заједничким договором.

3. Овај меморандум о разумевању се закључује на неодређено време. Свака страна може у сваком тренутку другој страни уручити писаним путем своју намеру о раскиду, посебно у случају промене унутрашњих правних норми, три месеца (90 дана) пре предвиђеног датума престанка важења.

Потписано у Риму, 1. априла 2021. године, у два оригинална примерка, сваки на српском и италијанском језику, при чему су оба текста подједнако веродостојна.

|  |  |
| --- | --- |
| ЗА МИНИСТАРСТВО СПОЉНИХ ПОСЛОВА РЕПУБЛИКЕ СРБИЈЕ  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | ЗА МИНИСТАРСТВО СПОЉНИХ  ПОСЛОВА И МЕЂУНАРОДНЕ  САРАДЊЕ РЕПУБЛИКЕ ИТАЛИЈЕ  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

**Члан 3.**

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.